NARIADENIE KOMISIE (ES) č. 760/2009
z 19. augusta 2009,
ktorým sa mení a dopĺňa nariadenie Komisie (ES) č. 1741/2006, ktorým sa stanovujú podmienky udelenia osobitnej vývoznej náhrady na vykostené mäso dospelých samcov hovädzieho dobytka umiestnené pred vývozom do režimu colného skladu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 170 v spojení s jeho článkom 4,
keďže:
(1)
V nariadení Komisie (ES) č. 1741/2006 (2) sa ustanovuje, že vykostené mäso dospelých samcov hovädzieho dobytka, na ktoré je prijaté vyhlásenie o uskladnení, sa musí fyzicky skontrolovať na reprezentatívnej vzorke najmenej 5 % prijatých vyhlásení o uskladnení.
(2)
Aby sa zabezpečilo rovnaké zaobchádzanie s prevádzkovateľmi, ktorí vyvážajú podľa nariadenia (ES) č. 1741/2006, a prevádzkovateľmi, ktorí vyvážajú priamo, malo by sa zaručiť, že množstvá odobrané na vykonanie fyzických kontrol sa zohľadnia pri výpočte platieb vývozných náhrad.
(3)
Už v nariadení Komisie (ES) č. 612/2009 zo 7. júla 2009, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (3), sa zavádza zásada, podľa ktorej sa množstvá výrobkov, ktoré sa odobrali ako vzorky v čase ukončenia vývozných colných formalít a ktoré sa následne nevrátili, nesmú považovať za množstvá, ktoré sa odobrali na účely výpočtu platieb vývozných náhrad.
(4)
Nariadenie (ES) č. 1741/2006 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V článku 10 nariadenia (ES) č. 1741/2006 sa dopĺňa tento odsek 4:
„4. Na účely výpočtu platieb vývozných náhrad sa množstvá výrobkov, ktoré sa odobrali ako vzorky na vykonanie fyzickej kontroly uvedenej v článku 4 ods. 8 a ktoré následne neboli vrátené, považujú za množstvá, ktoré sa neodobrali z vyvážaného množstva.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. augusta 2009